Die Australiese nasionale krieketspan (Engels: Australia national cricket team) is die nasionale krieketspan van Australië en word deur Krieket Australië (CA, van Engels: Cricket Australia) bestuur. Dit is die gesamentlike oudste span in toetskrieket, wat hul eerste toets reeds in 1877 teen Engeland gespeel het. Die span speel ook EDI- en T20I-krieket, hulle was deel van beide die eerste EDI, teen Engeland in die 1970/71 seisoen en die eerste T20I, teen Nieu-Seeland in die 2004/05-seisoen, en het ook albei wedstryde gewen. Die span trek sy spelers hoofsaaklik van die spanne wat in die Australiese binnelandse kompetisies speel – die Sheffield Shield, die Australiese tuis-eendagreeks en die Big Bash-liga. Australië is tans (Januarie 2021) derde op die IKR-toetsranglys, derde op die eendagranglys en sesde op die Twintig20-wêreldranglys. Die Australiese krieketspan het al 839 toetswedstryde gespeel, 398 gewen, 226 verloor, 213 het onbeslis en twee gelykop geëindig. Australië is die suksesvolste span in toetskrieket, volgens algehele oorwinnings, wen-nederlaag-verhouding en wenrekord.